Papersnake/gushiwen huggingface dataset:
雪罢，小立二首 其二
刘鹗（清代）

呼童清晓起，扫却门外雪。日出消作泥，惟恐涴幽洁。
蒙和答益奇辄复为谢
张孝祥（宋代）

斋厨极萧条，晚食以当肉。公来共蔬盘，留语辄更仆。

平生惩沸仍吹齑，欲了官事渠能痴。何时竟作淮南归，击鲜校猎从庐儿。
闲居十首
陈造（宋代）

种桃接李不辞勤，旋作花前把酒人。
羡杀文禽映花语，飞来趁得见成春。
酬杨直
徐鹿卿（宋代）

人生遇坎与乘流，入则藏脩出则游。风顺鹍鹏须击海，时来蟋蟀自吟秋。

教经已胜金籯赠，遗锦惭无玉案酬。着脚兰台自今始，悬知下笔不能休。
哭丰宅之吏部二首
刘克庄（宋代）

康时才业未全伸，晚建油幢白发新。
畚土为城尘满面，握拳犹战胆通身。
一生偏任公家怨，四海皆知后事贫。
多少贵交方厚禄，恤孤吊墓属何人。
寿乡衮讷斋先生
吴龙翰（宋代）

世态浮云无定形，先生绿野竟留情。
讵知宝佑老臣在，又见金陵新法行。
洛邑几时归赤舄，东山再起答苍生。
不堪局面迟一著，愿祝薇垣星更明。
咏西湖十洲 月岛
刘珵（宋代）

众乐亭前月满洲，雨馀风静正中秋。桂华冷射千寻碧，十顷湖光烂不收。
笠泽渔父词（四首）
文彭（明代）

无利无名一老翁，笔床茶灶任西东。
陆鲁望，米南宫，除却先生便是侬。
颂古五十三首
释文礼（宋代）

师之一字太孤危，文□□无作者知。
不领韶阳提起处，且从默处认残碑。
武灵后
瞿佑（元代）

浴苑中间杨白华，随风飘泊向天涯。
悲歌未断肠先断，日落长秋起暮鸦。
陈用之学士挽词二首 其二
孔武仲（宋代）

小疾谓可起，斯人今则亡。溪山迷故国，妻子寄他乡。

馆阁应留像，朝廷为给丧。荣华虽不满，尚胜贾司仓。
曲肱诗二十首
白玉蟾（宋代）

白云随我见天台，又趁金华路上回。
栖凤亭中留不去，武夷山下野猿哀。
南轩
戴叔伦（唐代）

野居何处是，轩外一横塘。座纳薰风细，帘垂白日长。

面山如对画，临水坐流觞。更爱闲花木，欣欣得向阳。
离钱塘
蔡襄（宋代）

迎潮小舸满旗风，回首津亭暮霭中。
惆怅今宵归去梦，迢迢直至海门东。
裁衣
董少玉（明代）

芙蓉江北燕飞飞，燕子矶边人未归。
只怕沈郎腰已瘦，迟回难寄旧时衣。
点绛唇
曹勋（宋代）

惨惨春阴，画桡寒漾梅风去。冷风吹度。愁入淮山路。

歌扉归期，只恐春城暮。人何处。柳汀烟渚。听尽篷窗雨。
寄怀苏宇霖明府
卢上铭（明代）

愚直与时忤，谪居弹铗歌。平生重朋友，雅性寄沧波。

念切江云远，思深明月过。河阳花似锦，仙吏得民和。
题石䂬
黄希（宋代）

谁赋阿房未霁虹，祇誇复道峭淩空。那知海石驱来处，都在岩花晏坐中。

鲸背远冲千嶂雨，鳌头高占一天风。漫郎更有中兴颂，倩把苍崖仔细砻。
姑恶
邵定（宋代）

姑恶，姑恶。
姑不恶，新妇恶。
不闻姑声骂妇错，但闻妇声数姑虐。
汝夫汝夫汝所严，汝姑又知天之天。
高高在上胡可言，纵有可言当自冤。
以天感天天自还，姜归愈敬姑复怜。
胡愤而死鱼龙渊，至今谇语春风前。
姑恶鸟，家私休与外人道。
道与外人人转疑，去归何尝说姑好。
梦游
陆游（宋代）

客途幽梦苦凄凄，满眼山川意却迷。
条华朝驱云外骑，河潼夜听月中鸡。
和郡守彭吏部按视湖亭凡二首 其一
周锷（宋代）

使君风味压荆州，每为吾民乐更忧。锦里篇章推唱首，浣溪光更促遨头。

行春预约花攲帽，把酒方欣雪点裘。岳史年来惭吏隐，扳舆时得从公游。
送印空书记
释月涧（宋代）

一印印空来点窄，三贤十圣那可测。匡庐万叠云锦乡，鄱湖万可水精国。

篆文见得甚分明，元是一字不著画。拍来号令人与天，顿教古道长颜色。

我应隔江，合十声啧。
次韵酬王智幢
释今辩（明代）

别揭香台榜上名，镜花溪月任相争。眠云客冷人间世，留髻僧高物外情。

绕砌碧流秋水净，入帘翠黛晓峰清。随时了得安心法，婚嫁徒忙笑尚平。
梅花集句 其一三四
李龏（金朝）

高标不畏雪霜侵，松竹初栽未靓深。多谢东君深属意，尽教枯朽作瑶林。
洛阳陌二首
顾况（唐代）

莺声满御堤，堤柳拂丝齐。风送名花落，香红衬马蹄。

珂珮逐鸣驺，王孙结伴游。金丸落飞鸟，乘兴醉青楼。
颂古四十五首 其二十三
释慧远（宋代）

门里有，门外有，不作严平犯牛斗。师子嚬呻野犴鸣，抉出离娄斗里筋。

伸一手，缩一手，重阳决定九月九。相唤相呼独自归，赤骨贫穷露双肘。
春日书怀
王之道（宋代）

高文知已动天庭，昨日春雷下六丁。
济旱会施惟肖雨，举贤先应少微星。
行趋北阙形神健，坐对东风醉梦醒。
连日暖烟随处好，吴山应胜越山青。
鹊踏枝·秋入蛮蕉风半裂
冯延巳（五代）

秋入蛮蕉风半裂，狼籍池塘，雨打疏荷折。绕砌蛩声芳草歇，愁肠学尽丁香结。
回首西南看晚月，孤雁来时，塞管声呜咽。历历前欢无处说，关山何日休离别。
江南曲
李咸用（唐代）

江南四月薰风低，江南女儿芳步齐。晚云接水共渺瀰，

远沙叠草空萋萋。白苎不堪论古意，数花犹可醉前溪。

孤舟有客归未得，乡梦欲成山鸟啼。
华山隐者图
刘攽（宋代）

六王昔崩荡，秦帝按剑兴。虎争四十年，方隅为之平。

豪气竟未四，用民如不胜。因河既为池，起洮复坚城。

嘉哉诸老翁，携手西山行。避世往不返，逍遥尘外情。

明星备洒扫，巨灵为友朋。饥食玉井莲，手携三秀英。

世事一朝变，龙蛇复纵横。石火咸阳焚，蚁聚成皋争。

致身青云外，顾视不为惊。万期乃须臾，安知谷为陵。

尔来见图画，真气犹冥冥。世人但蓬蒿，安知鸿鹄征。

桃源迷去路，蓬莱浪知名。异时三峰游，会当慰平生。
追补姚元白市隐园十八咏 其四 思玄堂
王世贞（明代）

栖君思玄室，诵君思玄赋。此意无可言，莫为平子误。
入峡
李云龙（明代）

晴川望转微，沙树晚依依。鱼拨浮萍戏，鸥惊去棹飞。

水如一匹练，山似数重帏。日暮歌声起，渔船几个归。
十想诗十首 其九 银鱼
强仕（明代）

银鱼笠泽生，小白无乃是。季鹰思莼鲈，此味未应弃。
送襄州李中丞赴从事
温庭筠（唐代）

汉庭文采有相如，天子通宵爱子虚。把钓看棋高兴尽，

焚香起草宦情疏。楚山重叠当归路，溪月分明到直庐。

江雨潇潇帆一片，此行谁道为鲈鱼。
杂曲歌辞。王孙游
崔国辅（唐代）

自与王孙别，频看黄鸟飞。应由春草误，著处不成归。
信国太夫人慕容氏挽词二首
周必大（宋代）

门地荣听履，夫家世梦松。
初终无一欠，富贵有三从。
疾愈龙宫药，恩加象服封。
乘鸾期忽至，谈笑返仙峰。
观胡九龄员外画牛
韩琦（宋代）

丹青之笔夺造化，能者几何登品录。蛟龙狞恶鬼神怒，更工不接时人目。

有形之物至者稀，是否难欺众所瞩。绛台胡掾文章外，偏向画牛其好酷。

海内驰名三十年，得者珍藏过金玉。老来才始著青衫，养亲不及朝家禄。

前日野服忽相过，云访恩知走京毂。微风入指未能画，示我蜡本数十幅。

采摭诸家百馀状，毫端古意多含蓄。斗者取力全在角，卧者称身全在腹。

立身髣髴精神慢，背者分数头项促。行者动作皆得群，乳者顾视真怜犊。

当流泅戏益自在，欲渡或疑犹蓄缩。从容饮齧得天真，荷鞭时有童儿牧。

或横一笛坐牛角，便是无声太平曲。江天雨云易溟濛，风势掀号摧古木。

攲斜蓑笠趁牛归，萧疏暮景烟村宿。奇哉胡掾老笔不可到，戴叟重生须死伏。

吾观诸牛之态虽尽妙，尚有所遗思未熟。牛于生民功最大，不画牛功牛亦辱。

胡君胡君听我言，别选轻绡成巨轴。写出区区耒耜勤，贵知天下由吾方食足。
无愁潭
方一夔（宋代）

酌我无愁酒，歌我无愁诗。朅来无愁潭上弄明月，漱涤万虑清肝脾。

平生蓄积总开豁，便欲遗世超希夷。持杯试问此潭水，昔来何处今何之。

覆船山高寒岌嶪，玉泉飞下东天池。分流一泻数百里，直抵绝壑潴清漪。

镜平百丈洞无底，其下深黑蟠蛟螭。幽兰薜芷乱洲渚，倒影寒浸枯松枝。

千回万折流到海，波涛喷薄孤城危。潮生水满潮退涸，蓬莱清浅倏改移。

此愁与水两无尽，昔人已去今人悲。君不见莫愁山下春水长，画船鼍鼓相追随。

淡烟芳草望不断，石城荒废留空陂。不如此潭只在山水窟，纵有奇胜无人知。

何曾红粉照清泚，但有欸乃渔翁词。一声歌断暮山碧，秋风两鬓寒飔飔。
曾宏甫见过因问讯鞓红花则云已落矣惊呼之馀
曾几（宋代）

不令老眼看鞓红，岂是青春不负公。
尚有扬州风物在，亦防此段并成空。
鹧鸪天 九日
顾太清（清代）

九日登高眼界宽，菊花才放小金团。毂纹细浪参差水，佛髻青螺大小山。

人易老，惜流年。茱萸插帽不成欢。西风那管离情苫，又送征鸿下远滩。
寄弄月溪吴山人
李白（唐代）

尝闻庞德公，家住洞湖水。终身栖鹿门，不入襄阳市。

夫君弄明月，灭景清淮里。高踪邈难追，可与古人比。

清扬杳莫睹，白云空望美。待我辞人间，携手访松子。
题四小景 其三 庭栽栖凤竹
程敏政（明代）

琅玕亲手种，早见拂云梢。要叶虞廷管，殷勤待凤巢。
梦中反古菖蒲
苏辙（宋代）

百上生菖蒲，一寸十二节。
仙人劝我食，再三不忍折。
一人得饱满，余人皆不悦。
已矣勿复言，人人好颜色。
观雨
晁公溯（宋代）

高阁前临野外村，坐看急雨洒山根。
黑云合沓奔崖暗，白水崩腾赴硖喧。
已快修渠通草径，稍清瘴土净柴门。
晚来更报兴江涨，津北津南没旧痕。
新岁
释善珍（宋代）

新岁七十三，怒痴不脱衔。
搓绳谋系日，储药要医凡。
魇鬼惊酣枕，村优笑戏衫。
灾祥总由我，何必问巫咸。
南乡子·寒玉细凝肤
苏轼（宋代）

寒玉细凝肤。清歌一曲倒金壶。冶叶倡条遍相识，净如。豆蔻花梢二月初。
年少即须臾。芳时偷得醉工夫。罗帐细垂银烛背，欢娱。豁得平生俊气无。
句
张宏（清代）

时见空中飞八百，每闻岸上叫三千。
送郑丈 其四
叶适（宋代）

海内言华萼，功名动搢绅。十年长隐吏，一语必惊人。

酒量新来减，交情老更亲。公知如促膝，剩把古书陈。
古风 其三十七
李白（唐代）

燕臣昔恸哭，五月飞秋霜。庶女号苍天，震风击齐堂。

精诚有所感，造化为悲伤。而我竟何辜，远身金殿傍。

浮云蔽紫闼，白日难回光。群沙秽明珠，众草凌孤芳。

古来共叹息，流泪空沾裳。
再用前韵谢和诗二首
韦骧（宋代）

虽知自古有言酬，倍获佳篇却重留。袭璞固宜资一笑，报瑶何意足多求。

词源浩若江河注，笔力成如造化秋。询度馀閒吟咏作，岂非夫子德公休。
栀子花 其五
梁以壮（明代）

素心原不上胭脂，不及春风却赠谁。香腻重门关不住，几曾轻许外人窥。
诗送晦叔先生 其三
邹浩（宋代）

疾卧几为万鬼邻，金丹一粒遇高真。此身从此无他事，长作升平击壤人。
洞仙歌令
欧阳修（宋代）

情知须病，奈自家先肯。天甚教伊恁端正。忆年时、兰棹独倚春风，相怜处、月影花相映。

别来凭谁诉，空寄香笺，拟问前欢甚时更。后约与新期，易失难寻，空肠断、损风流心性。除只把、芳尊强开颜，奈酒到愁肠，醉了还醒。
绝句六十四首
张伯端（宋代）

华池饮罢月凝辉，跨个金龙访紫微。
从此众仙相识后，海潮陵谷任迁移。
送僧南归
张以宁（明代）

兵尘犹澒洞，僧舍亦徵求。师向江南去，予方毂下留。

风霜两足白，宇宙一身浮。归及梅花发，题诗寄陇头。
三次书怀
陈著（宋代）

默察天翻地覆由，寸心无处著私愁。
忠唐不复瞻双庙，误汉皆知罪五侯。
牧马入南飞浙水，狩车遵北感陈留。
山川满目花如旧，邂逅春风可问不。
塞翁吟
仇远（元代）

风柳吹残醉，推枕梦便难寻。小院静，曲屏深。翦不断轻阴。新蚕乍扫鹅毛细，纤手镂叶如针。又负了，赏花心。听高树鸣禽。

千金。嗟难买，飘红坠粉，怕容易、愁痕暗侵。但惜取、婵娟好在，任千里、杳杳鸿迷，渺渺鱼沈。相如未老，尽把衷肠，分付瑶琴。
送幽州陈参军赴任寄呈乡曲父老
卢照邻（唐代）

蓟北三千里，关西二十年。冯唐犹在汉，乐毅不归燕。

人同黄鹤犹，乡共白云连。郭隗池台处，昭王尊酒前。

故人当已老，旧壑几成田。红颜如昨日，衰鬓似秋天。

西蜀桥应毁，东周石尚全。灞池水犹绿，榆关月早圆。

塞云初上雁，庭树欲销蝉。送君之旧国，挥泪独潸然。
老衢崎
洪繻（清代）

盘路赴蚕丛，上岘豁平场。下临渺无际，远树但苍苍。

蝘蜒势千渺，暝见东南冈。西尽沧海阔，东去乱山长。

一线红泥坂，深谷散牛羊。谷底有耕田，井密如罫方。

人家万松渺，岚翠环四傍。长飙起天末，屋古斜照黄。

登临极平楚，云物入微茫。直北多关山，巉绝枕重洋。

此去路途广，车马似风樯。暮霞半空落，断崖丹赭张。

北客驻遐眺，险尽喜康庄！
送柯奇纯主事归莆阳
文徵明（明代）

新命才看下玉除，归心早寄入闽车。不须驷马誇题柱，且着斑衣慰倚闾。

因病得閒情好在，移忠为孝乐何如。春风伫看重来日，黑发光阴正有馀。
又和开叔
司马光（宋代）

寒梅犯雪荣，大隐久专名。异种生江渚，何年到洛城。

色如虚室白，香似主人清。响使吴儿见，不思菰菜羹。
雪后见山楼
刘敞（宋代）

春寒天气似江南，閒倚高楼酒半酣。尽借前山作屏障，更烦佳雪洗烟岚。
哭㔶十五章 其十一
辛弃疾（宋代）

足音答答来，多在雪楼下。尚忆附爷耳，指问壁间画。
入长溪境
王十朋（宋代）

老矣倦游宦，入闽如山川。三山疑隔海，九岭类钻天。

种稻到山顶，栽松侵日边。溪长水无尽，前更有清泉。
崇恩太后升祔十四首 神主升殿用《显安》。
郊庙朝会歌辞（宋代）

曰嫔于京，天作之配。进贤审官，克勤其志。于穆清庙，本仁祖义。

亿万斯年，神灵攸暨。
虞美人·海棠花下春风里
管鉴（宋代）

海棠花下春风里。曾拼千场醉。如今老去谩情多。步绕芳丛无力、奈春何。蜀乡不远长安远。相向空肠断。不如携客过西楼。却是江山如画、可消忧。
寄贯休
裴说（唐代）

忆昔与吾师，山中静论时。总无方是法，难得始为诗。

冻犬眠干叶，饥禽啄病梨。他年白莲社，犹许重相期。
醉花阴·一双鹤绕蟠桃戏
仲殊（宋代）

一双鹤绕蟠桃戏。说人间千岁。昨夜降元精，蓬矢桑弧，又报千家喜。绮罗庭院笙歌沸。拥玳簪珠履。五福一……。
送李员外使还苏州，兼呈前袁州李使君，赋得
刘长卿（唐代）

别离共成怨，衰老更难忘。夜月留同舍，秋风在远乡。
朱弦徐向烛，白发强临觞。归献西陵作，谁知此路长。
初冬感怀二首
陆游（宋代）

庭芜失故绿，园树染新丹。
病思闲支枕，诗情独倚阑。
带移频觉瘦，貂弊不禁寒。
惟有墙阴荠，离离又满盘。
杂曲歌辞。行路难
翁绶（唐代）

行路艰难不复歌，故人荣达我蹉跎。双轮晚上铜梁雪，

一叶春浮瘴海波。自古要津皆若此，方今失路欲如何。

君看西汉翟丞相，凤沼朝辞暮雀罗。
湖口
张文炳（清代）

岸远地无势，风长水有声。乾坤湖一角，岁月客孤征。

彭蠡望难及，匡庐梦欲成。我生青草客，飘泊念斯名。
友人适越路过桐庐寄题江驿
李郢（唐代）

桐庐县前洲渚平，桐庐江上晚潮生。莫言独有山川秀，

过日仍闻官长清。麦陇虚凉当水店，鲈鱼鲜美称莼羹。

王孙客棹残春去，相送河桥羡此行。
送杜阳安奉亲还蜀二首
洪咨夔（宋代）

访落方勤止，而翁苦掉头。
立几遗世独，行盍为王留。
日月驰双毂，乾坤寄一舟。
勿缘归计得，忘却纬边忧。
闵俗
李觏（宋代）

君门若无禄，陈编孰能读。公庭若无法，秽德谁不足。

煦煦儒者言，沈沈小人腹。伤心勿复道，拂弦寄清曲。
麝香萱草
王炎（宋代）

秾绿丛中出嫩黄，折来时吐麝脐香。朝开夕谢休惆怅，我已无忧不待忘。
题海云楼下一碧万顷亭
蒲寿宬（宋代）

倚阑心目净，万面一磨铜。
欲画画不得，托言言更穷。
阴晴山远近，日夜水西东。
此意知谁会，鸥边独钓翁。
送王大校书
孟浩然（唐代）

导漾自嶓冢，东流为汉川。
维桑君有意，解缆我开筵。
云雨从兹别，林端意渺然。
尺书能不吝，时望鲤鱼传。
雪中浴冷泉示诸友
陈良（宋代）

风鼓空林雪蔽山，身如铁石不知寒。
尘埃岂是相随物，付与溪流出世间。
章岩
章谦亨（宋代）

杰石何空洞，中藏一寺幽。
不须补天漏，时觉有云浮。
蟾吐半轮日，鲸吞万斛舟。
兹岩本同姓，欲去且迟留。
积雨初霁见月
朱文治（清代）

清和时节冷于秋，旬日檐前雨不休。太息落花都坠地，何期圆月正当头。

酒人痛饮同飞盏，诗客高吟独上楼。转惜一弯空匿影，湘帘垂处不曾钩。
吴兴杂咏十六首 其二 佑圣宫白玉蟾壁上留题
黄玠（元代）

仙人白玉蟾，题诗留素壁。笔势来翩翩，矆睒不可测。

将飞蛟龙影，或是风雨迹。
会稽览古诗 其九 孟桥
华镇（宋代）

溪上还珠太守家，小桥斜跨碧流沙。清风不共门墙改，长与寒泉起浪花。
夏涨即事 其二
尹体震（明代）

暮雨空江自渺茫，美人犹隔在潇湘。相思望断南来雁，夜短犹悬秋梦长。
大内莲花
王衡（明代）

西山青落影娥池，仗外芙蓉入照时。
薄雨未消初日晕，晚风欲照向人枝。
六宫香粉流红腻，三殿浮凉湛绿漪。
的的夜舒人不见，集灵台畔露华知。
即事
虞俦（宋代）

光阴老去漫匆匆，千骑南来岁又穷。
竹瘦固应留晚节，梅开宁亦待春风。
青冥蹭蹬何关我，白发飘萧恐未翁。
毕竟田园归去好，暮云回首自江东。
官舍书怀呈郡守
王禹偁（宋代）

年来潘令鬓初凋，瘦马青衫耻下僚。
药债渐多医宿疾，宦情犹下恋明朝。
空江梅雨添幽郁，古县槐花鏁寂寥。
赖有郡侯知己在，每怜憔悴贳金貂。
送蒲元礼南归
黄庭坚（宋代）

元礼佳少年，俊气欲无敌。
文章诗最豪，溟涨助笔力。
三年叶公城，於我固多益。
恨无荆鸡材，使君有羽翼。
此行省亲闱，彩服耀春色。
从容文字闲，固未旷子职。
蕲春向鄂渚，曾不三四驿。
吾师李武昌，金声而玉德。
诚能勇一往，所进岂寸尺。
江南後生秀，居多门下客。
愿君从之游，琢磨就圭璧。
斗酒清夜阑，缺月挂屋壁。
鸡鸣马就辔，少别安足惜。
人生共一世，谁能无行役。
为胡家节孝妇萧氏
谢良任（明代）

我来偶问俗，得闻胡家妇。夫子两无依，弱草摇零露。

伊家四壁贫，安能恃亲故。时妇且茂年，膏沐岂难去。

而乃一醮心，凌厉岁寒树。殷勤事舅姑，孤苦不自顾。

终宵营绣刺，穷年理丝素。藉此供甘毳，仍馀送终具。

为妇分已毕，年光忽衰莫。节与孝两完，闾里共钦慕。

堪以式颓风，女流有贞度。须凭太史笔，大书揭衢路。
遣怀三首 其三
刘敞（宋代）

初岁志虑浅，所慕在轻肥。自恨闻道晚，不虞失性非。

迷途将未远，回驾有庶几。古贤多事业，出处何不知。

宁受刍豢辱，倘为鸿鹄飞。
偈颂一百零二首
释绍昙（宋代）

发得一机活，出得一言当。
万里无片云。青天合吃棒。
不待春风著意吹，暗香已在梅花上。
送人归南康
张弋（宋代）

我来方与庐山别，你去庐山是故乡。
前日住山浑不觉，如今山远却思量。
拜星月慢
周密（宋代）

郡僚间载酒相慰荐，长歌清釂，正尔供愁，客梦栩栩，已飞度四桥烟水外矣。醉余短弄，归日将大书之垂虹。

腻叶阴清，孤花香冷，迤逦芳洲春换。薄酒孤吟，怅相知游倦。想人在、絮幕香帘凝望，误认几许，烟樯风幔。芳草天涯，负华堂双燕。

记箫声、淡月梨花院。砑笺红、谩写东风怨。一夜落月啼鹃，唤四桥吟缆。荡归心、已过江南岸。清宵梦、远逐飞花乱。几千万缕垂杨，翦春愁不断。
侍讲侄告满还京师以诗送之
韩维（宋代）

身随群动各东西，别日常多见面稀。老去心情如水淡，暂同樽面惜花飞。

仲容任达常知退，公子成名莫忘归。共说无生闲过日，也胜尘土弊朝衣。
南歌子
周邦彦（宋代）

腻颈凝酥白，轻衫淡粉红。碧油凉气透帘栊。指点庭花低映，云母屏风。
恨逐瑶琴写，书劳玉指封。等闲赢得瘦仪容。何事不教云雨，略下巫峰。
三用韵
许及之（宋代）

绿遍山颠与水涯，苦吟且不到春葩。新篁已接三竿日，红药犹春四月花。

好句更烦衔两袖，嫩寒犹觉怯重纱。留连小饮无须醉，明月翩翩扈翠华。
十一二用喜雪韵四首
吴潜（宋代）

长安贫者再炊难，臛肉苍头饫舌端。
食雪自应还猛将，饮水只合付清官。
尚兴塞外鸣弦想，賸欲江头把钓看。
只恐逢他吹铁笛，骨寒股战失吾胖。
持节和王枢密三首
曹勋（宋代）

右府登车竦听观，皎如玉韵叶和銮。
清薰已解南风愠，和气先舒易水寒。
行李喜陪金虎节，移文应閟竹皮冠。
原看归去为霖雨，天下苍生在谢安。
故相国颍公挽歌辞三首
司马光（宋代）

铭旌远明灭，骑吹去低昂。
三鼎功名大，重泉日月工。
鹤飞来吊客，牛卧卜连冈。
车马还城郭，悲风满白杨。
再用前韵酬达夫 其九
刘弇（宋代）

罚筹满把槽仍滴，鲙手千刀刃必迎。春若背教花不老，恣挨红阵燥瑶觥。
题涪江石鱼
何宪（宋代）

何年天匠巧磨砻，巨尾横梁了莫穷。不是江鱼时隐见，要知田莫岁凶丰。

四灵效瑞非臣力，一水安行属帝功。职课农桑表勤惰，信传三十六鳞中。
奉皇太后游虎邱即景 其一
弘历（清代）

閒登海涌峰，雨洗绿鬟浓。古迹多留咏，春郊尽力农。

云楼既虚敞，月牖且从容。最引予心慕，虞歌每每逢。
谢世诗二首
吴潜（宋代）

边马南来动北风，屡陈长策矢孤忠。
群豺横暴嘉谋遏，仪凤高飞事业空。
愁恨暗消榕树绿，寸心漫拟荔枝红。
欲知千载英雄气，尽在风雷一夜中。
下水船
晁补之（宋代）

上客骊驹系。惊唤银屏睡起。困倚妆台，盈盈正解罗结。凤钗垂，倚绕金盘玉指。巫山一段云委。

半窥镜、向我横秋水。斜颔花枝交镜里。淡拂铅华，匆匆自整罗绮。敛眉翠。虽有愔愔密意，空作江边解佩。
招二弟赏盘洲双头莲
洪适（宋代）

何须艳质斗鲜妆，并蒂红蕖本自双。却恐花飞成造次，急来相就倒银缸。
访同年虞部李郎中（天复四年二月，在湖南）
韩偓（唐代）

策蹇相寻犯雪泥，厨烟未动日平西。门庭野水褵褷鹭，

邻里短墙咿喔鸡。未入庆霄君择肉，畏逢华毂我吹齑。

地炉贳酒成狂醉，更觉襟怀得丧齐。
晓登严陵钓台和安止所留诗
陈渊（宋代）

溪山有底好，适契贫士欲。敢论生不侯，但喜梦非仆。

千秋钓台生，不濯市朝足。而我独何人，得寓尘埃目。

携筇纵朝步，初日穿林麓。西风扶两腋，一举千里鹄。

东窥夫差国，繁华混真俗。浊流驾颓波，一往不可复。

之子居其间，嗜古追前躅。为寄无弦琴，一和郢中曲。
元日
李思衍（宋代）

笋班玉立五云阶，曾醉天家舞马杯。
坐困庚楼分月久，明从尧殿带春来。
洪钧暖入宫桥柳，金鼎香传驿使梅。
爆竹一声春梦晓，沈香亭北牡丹开。
折杨柳
李龏（金朝）

万里边城地，垂杨二月春。年华枝上见，日暮客愁新。

露叶疑啼脸，风花思舞巾。玳梁谁道好，持此寄情人。
西江月·凤额绣帘高卷
柳永（宋代）

凤额绣帘高卷，兽环朱户频摇。两竿红日上花梢。春睡厌厌难觉。
好梦狂随飞絮，闲愁浓胜香醪。不成雨暮与云朝。又是韶光过了。
以采菊东篱下悠然见南山为韵赋十首
方回（元代）

土衡怒鬼子，仲氏不谓然。
云间对日下，此语亦浅旃。
丈夫贵有立，声名动万年。
青蝇能肆污，白璧讵改妍。
君但满酌我，一笑吞青天。
调笑（清友梅）
曾慥（宋代）

清友。君芳右。万缟纷披兹独秀。天寒月薄黄昏后。缟袂亭亭招手。故山千树连云岫。借问如今安否。
满庭芳（和同漕彦约送秦寿之）
王之道（宋代）

雪霁风温，霜消日暖，一时笑语烘春。草堂何幸，四座德星邻。聊借红妆侑爵，兰膏腻、高髻盘云。清歌妙，贯珠余韵，犹振画梁尘。

熙朝，卿相种，扁舟东去，入侍严宸。忆当年擢桂，连见三秦。休说参军俊逸，应难过、开府清新。从今去，八州都督，端不困无津。
夜闻江南人家赛神，因题即事
李嘉祐（唐代）

南方淫祀古风俗，楚妪解唱迎神曲。锵锵铜鼓芦叶深，

寂寂琼筵江水绿。雨过风清洲渚闲，椒浆醉尽迎神还。

帝女凌空下湘岸，番君隔浦向尧山。月隐回塘犹自舞，

一门依倚神之祜。韩康灵药不复求，扁鹊医方曾莫睹。

逐客临江空自悲，月明流水无已时。听此迎神送神曲，

携觞欲吊屈原祠。
十一月十日海云赏山茶
范成大（宋代）

门巷欢呼十里村，腊前风物已知春。
两年池上经行处，万里天边未去人。
客鬓花身俱岁晚，妆光酒色且时新。
海云桥下溪如镜，休把冠巾照路尘。
高邮因师薄萄芦雁秋瓜三种
敖陶孙（宋代）

汉家干马知多少，晚得蒲萄绕院栽。
何物支郎能伎俩，龙须马乳应时来。
圆通寺
萧立之（宋代）

江南开山松十围，石耳德色坡翁诗。胡孙夜半叫绝壁，宿客梦回风雨时。
曲江春
张乔（唐代）

寻春与送春，多绕曲江滨。一片凫鹥水，千秋辇毂尘。

岸凉随众木，波影逐游人。自是游人老，年年管吹新。
次韵周公谨见赠
赵孟頫（元代）

池鱼思故渊，槛兽念旧薮。官曹困窘束，卯入常尽酉。

简书督期会，何用传不朽。十年从世故，尘土满衣袖。

归来忽相见，忘此离别久。缅怀德翁隐，坐羡沮溺耦。

新诗使我和，矉里忘己丑。平生知我者，颇亦似公否。

山林期晚岁，鸡黍共尊酒。却笑桓公言，凄然汉南柳。
三月二十七日自抚州往南城县舟行见拂水蔷薇因有是作
韩偓（唐代）

江中春雨波浪肥，石上野花枝叶瘦。枝低波高如有情，

浪去枝叶如力斗。绿刺红房战褭时，吴娃越艳醺酣后。

且将浊酒伴清吟，酒逸吟狂轻宇宙。
次韵汪以南教授美康使君新政因及贱迹四首
方回（元代）

吾州今岁得儒臣，坐镇浮浇力万钧。
月榭风台寻古迹，烟畦雨陇劳遗民。
长庚往往诗无敌，子美云云笔有神。
老懒未遑致三请，低回只欲老垂纶。
次牧《翁六月七日迎河东君于云间喜而有述》诗
钱龙惕（明代）

鹊未成桥水尚深，惊看织女下墙阴。弦槽始解胸前意，厨串方墙炙里心。

锦段连篇搜丽句，霓裳一曲奏仙音。从今郁郁园中柳，嫩绪千条色似金。
侵晨飞霰薄暮雪未成
张镃（宋代）

呃喔花冠梦易呼，冻天应遍色模糊。
旋听索索敲松瓦，便拟翩翩傍酒觚。
一白要从高砌看，双清先喜小山俱。
晚檐坐断违消息，待问林深寺有无。
戏笔
杨万里（宋代）

野菊荒苔各铸钱，
金黄铜绿两争妍；
天公支予穷诗客，
只买清愁不买田。
送峡州陈廉秘丞三首
司马光（宋代）

郡府猿声外，旌旗鸟道边。
楼高出楚塞，烟霁识巴船。
襦绔嗟来暮，簪绅惜外迁。
皇仁矜远俗，非谓意疏贤。
伯矩同登牛头
洪咨夔（宋代）

两翼城包险，三分寺占奇。
市嚣芳草隔，古意落花知。
岁熟人情乐，时清物态熙。
江山输眼底，尽是太平诗。
盛夏东轩偶成五首
曾几（宋代）

松风夏逾清，竹日午更净。
萧然松竹间，得此林壑性。
异哉今日暑，无复有晨暝。
疲薾安所逃，茅斋入僧定。
僦舍仪真咏怀寄郡贤四清先生子素彦英诸君
曹伯启（元代）

宦游南北等飘蓬，又作江城踏雪鸿。淮济片帆乡国近，明良千载地天通。

愿归畎亩延残岁，閒阅羲娥转太空。赖有儒官兼武弁，时时相过一尊同。
哭柏岩和尚
贾岛（唐代）

苔覆石床新，师曾占几春。
写留行道影，焚却坐禅身。
塔院关松雪，经房锁隙尘。
自嫌双泪下，不是解空人。
题张信之见山堂
房皞（元代）

自古朝市人，罕与山相会。山岂欲远人，人自与山背。

张侯创新居，正在阛阓内。何以得青山，坐上日相对。

胸中有丘壑，眼前无障碍。人物既萧散，山不问内外。

晚来天气佳，收目入清快。乾坤无一尘，草木有多态。

千里好风来，几缕残霞在。拄笏当此时，未觉功名大。
次韵樊祖安秀才连理木
赵抃（宋代）

吾观樊生者，气燄凌云霄。逢人肆议论，芬馥兰与椒。

去年应秋诏，入贡天子朝。南宫摈不收，归迹如蓬飘。

长途病憔悴，旧里门萧条。今时贱未用，无计逃诮嘲。

昨日升吾堂，出诗振琼瑶。自云世儒学，其胄来遥遥。

异哉先冢上，有木名百僚。一根初两干，干木仍骈交。

茂育三十稔，曷为风霜凋。材奇固得地，抱合势已乔。

连理古所瑞，于义尤昭昭。奚哉私门中，福寿不可邀。

善祥既失效，叹惋成长谣。吾言异于是，矧世逢虞尧。

力为君子儒，进道忽使消。积德庆厥后，斯木诚非妖。
印
丁谓（宋代）

示信流千古，颁荣遍万方。
帝缄金缕细，天印玉文长。
雀马严君政，龟蛇辨国章。
何当携枣篆，回首谢银黄。
依韵和毅夫即事五首 其三
陆佃（宋代）

平明一雨阻重游，风绉前溪绿谩柔。况已上元连夜出，不如寒谩看春休。

弄珠滩涨平侵岸，摸石江深抹尽洲。自是苦阴无意思，莫将潮信枉阳侯。
和寄白圣均
文同（宋代）

年来双鬓已丝丝，头角低摧羽翼垂。
无命不穷常自笑，有谋皆拙敢求知。
荣途谩说居三馆，僻郡还甘守一麾。
赖是山城好风物，不能逢子共吟诗。
次李公谨美人行见寄
洪咨夔（宋代）

梨花深寂杨花闲，雨鸠晴鸠两关关。
越王楼下春事繁，有美一人心独丹。
欲往从之厚我颜，无绣段兮为君欢。
子规夜嗥斗阑干，江草碧色江波漫。
芙蓉城头芳露乾，有美一人拥朝寒。
欲往从之髀肉酸，无桂棹兮扬君澜。
牛头拨云寻懒残，牛背落日人空还。
短筇尚点湘妃斑，好春未必天能悭。
东风到处如家山，白发相对毋永叹，
荼蘼姑架三百间，为君醉倒骄旁观。
仙人
文同（宋代）

头梳三角髻，余发散垂腰。
时伴秦楼女，月明吹紫箫。
次韵周伯见赠
张纲（宋代）

幼子童孙乏寸长，迁官同日被荣光。芝兰瑞色来空翠，雨露恩言满诏黄。

莫讶飞腾循九品，会看毫末耸千章。即今天子收群策，廊庙吁谟要主张。
废圃蜀葵盛开，偶成七绝
王润生（清代）

年年废圃我葵放，浅紫深红艳若何。一丈高枝花百朵，被人嫌处只缘多。
罗丛岩
陈中（宋代）

矗矗山光映，团团树影重。
断猿啼午夜，孤鹤唳秋风。
题金桧门总宪观剧绝句 其三
陆钟琦（清代）

登场鲍老意阑珊，粉墨徒留壁上观。一首加官先道破，退场多是不堪看。
和微之春日投简阳明洞天五十韵
白居易（唐代）

青阳行已半，白日坐将徂。越国强仍大，稽城高且孤。

利饶盐煮海，名胜水澄湖。牛斗天垂象，台明地展图。

瑰奇填市井，佳丽溢闉闍.勾践遗风霸，西施旧俗姝。

船头龙夭矫，桥脚兽睢盱。乡味珍蟛蚏，时鲜贵鹧鸪。

语言诸夏异，衣服一方殊。捣练蛾眉婢，鸣榔蛙角奴。

江清敌伊洛，山翠胜荆巫。华表双栖鹤，联樯几点乌。

烟波分渡口，云树接城隅。涧远松如画，洲平水似铺。

绿科秧早稻，紫笋折新芦。暖蹋泥中藕，香寻石上蒲。

雨来萌尽达，雷后蛰全苏。柳眼黄丝颣，花房绛蜡珠。

林风新竹折，野烧老桑枯。带亸长枝蕙，钱穿短贯榆。

暄和生野菜，卑湿长街芜。女浣纱相伴，儿烹鲤一呼。

山魈啼稚子，林狖挂山都。产业论蚕蚁，孳生计鸭雏。

泉岩雪飘洒，苔壁锦漫糊。堰限舟航路，堤通车马途。

耶溪岸回合，禹庙径盘纡。洞穴何因凿，星槎谁与刳。

石凹仙药臼，峰峭佛香炉。去为投金简，来因挈玉壶。

贵仍招客宿，健未要人扶。闻望贤丞相，仪形美丈夫。

前驱驻旌旆，偏坐列笙竽。刺史旟翻隼，尚书履曳凫。

学禅超后有，观妙造虚无。髻里传僧宝，环中得道枢。

登楼诗八咏，置砚赋三都。捧拥罗将绮，趋跄紫与朱。

庙谟藏稷契，兵略贮孙吴。令下三军整，风高四海趋。

千家得慈母，六郡事严姑。重士过三哺，轻财抵一铢。

送觥歌宛转，嘲妓笑卢胡。佐饮时炮鳖，蠲酲数鲙鲈。

醉乡虽咫尺，乐事亦须臾。若不中贤圣，何由外智愚。

伊予一生志，我尔百年躯。江上三千里，城中十二衢。

出多无伴侣，归只对妻孥。白首青山约，抽身去得无。
仲弟应符生日大人作诗命和元韵
孙应求（宋代）

阿连庭世在兹晨，月吐三更恰半春。
幸有斑衣堪共戏，何妨绿酒正相亲。
雍雍已觉和分贵，勉勉当思德有邻。
所愿百年长膝下，不劳相望似参辰。
次韵贺子忱喜雨
李光（宋代）

天眷周王德，功归傅说霖。少宽边饷急，聊慰老农心。

雷隐沧江转，阶喧玉漏沈。西山多爽气，拄笏助清吟。
高宗皇帝挽词 其十
洪刍（宋代）

仙仗葳蕤去，行行浙水东。稽山元禹穴，吴岫见尧宫。

帐殿凄寒露，笳城起暝风。霓旌不可望，应在彩毫中。
奉送姜邦杰出关二首 其一
陆游（宋代）

君似襄阳孟浩然，蹇驴风帽一癯仙。清秋客路知无恨，满箸鲈鱼不值钱。
雪中雪坡十忆
姚勉（宋代）

近水新栽一巷梅，而今雪里想齐开。
只愁夜后花幽独，谁与携筇踏月来。
先舅大中府君己亥岁尝制十四咏寿宝林褧老师
杨循吉（明代）

维此鼓声何所起，击之则有本寂然。
此声既以击乃生，当其不击声何在？用手执捶以击鼓，三
者和合始有声。
如是究竟声所缘，非手非捶非鼓义。
智人在在勤修习，于一击顿证菩提。
观彼鼓声成立相，本自不生那有灭。
我愿仁者亦如是，不以声观一切声。
昼安夜安随在安，长享耳根清净乐。
渔妇观音赞 其一
释师范（宋代）

腥秽通身不自知，更来渔市讨便宜。就中活底无多子，提向风前卖与谁。
昔陈北山赵南塘二老各有观物十咏笔力高妙暮
刘克庄（宋代）

占断十分清，飞来一点轻。
死还为腐草，生怕傍长檠。
扇扑随风远，囊盛彻夜明。
藜灯与莲炬，不似尔多情。
太尉侍中郑国宋公挽词三首 其二
胡宿（宋代）

盛业元根古，高文早变风。堕鳣遗馆在，浴凤旧池空。

卓马辞丹陛，骑箕向碧穹。琴竽三月罢，郑国怆贤公。
题诘溪郁振公梅花草堂二首 其一
程嘉燧（明代）

竹寒沙碧堂成处，移得官梅绕屋栽。未到花时留客坐，恰当人日寄诗来。

出郊路熟香偏早，傍舍春生水正回。湖畔垂垂天欲雪，乡愁驿信两相催。
题梅庄墨
萧立之（宋代）

子墨玄玄梅白白，以梅号墨岂其情。年来黑白无分晓，墨作梅花卖得行。
发通衢驿见梅有感
杨万里（宋代）

忙中掠眼雪枝斜，落片纷纷点玉沙。
虚过一冬妨底事，不曾款曲是梅花。
晓发商溪戏简玉山且要和
郯韶（元代）

商山西头花满烟，画船银烛理丝弦。翠屏何处惊残梦，卧看青天春月圆。
次韵琳老
毛滂（宋代）

梦魂夜夜钓鱼台，怀抱何当亦好开。
竹日一窗窥我病，溪风三里送诗来。
天花散灭双瞳冷，香烬萧寒万相灰。
欲与道人游物外，故山情在首重回。
梅花
舒邦佐（宋代）

千林气脉未全归，一点清香已著枝。
每爱月窗横瘦影，敢将水墨污冰姿。
淡妆出屋新相见，索笑巡檐旧有诗。
不见化工先著力，雪中风韵最相宜。
壬寅仲秋二十有五日哭东莱先生之墓
徐暄（宋代）

四海瞻依一伟人，丘封页页木森森。
仰天恸哭悲风起，举世中和孰嗣音。
杂诗二首
张耒（宋代）

独居无与往，况此阴雨天。
起来复何有，诗书散我前。
偃卧一榻上，读书疲复眠。
经纶负夙志，跌荡穷吾年。
南乡子（宿州上元）
苏轼（宋代）

千骑试春游。小雨如酥落便收。能使江东归老客。迟留。白酒无能滑泻油。

飞火乱星球。浅黛横波翠欲流。不似白云乡外冷，温柔。此去淮南第一州。
七十八咏六言十首
刘克庄（宋代）

竹林下沈酣者，洛社中起舞人。
与籍糟汉通谱，是灌花翁后身。
漫庄
章宪（宋代）

何许明人眼，松间见古堂。泉声到棐几几，山影覆绳床。

爱酒陶元亮，听蛙孔德璋。纷战蛮触，丘壑信难忘。
送庵僧归山
徐集孙（宋代）

微官驱我离家山，何日归休得遂閒。
先陇阴阴松影里，春来青草倩师删。
三代门。太公
周昙（唐代）

昌猎关西纣猎东，纣怜崇虎弃非熊。

危邦自谓多麟凤，肯把王纲取钓翁。
寄题俞伯南所居·希贤
陈文蔚（宋代）

毋为陵学山，当为川学海。
尹重贵自任，颜乐誓不改。
秦望山
王镃（宋代）

祖龙痴欲望长年，却遣君房渡海船。
枉去蓬山觅丹药，桃源亦自有神仙。
次夫子清明日双桥新寓原韵 其一
顾太清（清代）

萧寺垂杨岸，明湖第几湾。去来今日事，二十五年间。

碧瓦凄春殿，玉峰看远山。僧窗对流水，欲往听潺潺。
过章戴岸二首
杨万里（宋代）

港汊村村出，江流节节添。
可怜千嶂好，输与一峰尖。
过雨日初软，顺风波更恬。
旋寒篷作屋，更挂簟为帘。
暮春联句九首 其二
许月卿（宋代）

畏爱盾衰日，清和夷惠风。仁何如管仲，恩罔极王通。

王必三微如，天为一大公。五行应过眼，万字佛头胸。

治国运掌上，经书满腹中。凭栏心尚壮，引镜鬓俄翁。

锡屈天生德，教咸黄览忠。齐夷靡瞻骋，内外诅万讧。

一酌泉流浊，四知囊匮丰。咏觞聊畅叙，羹水辨和同。

不当陈三价，难逃黄九穷。
纳凉
秦观（宋代）

携杖来追柳外凉，画桥南畔倚胡床。
月明船笛参差起，风定池莲自在香。
湖州歌九十八首 其九十四
汪元量（宋代）

晓望燕云正雪天，闭门氈帐恣高眠。
内家遗钞三千锭，添赐三宫日用钱。
浣溪沙·面面虚堂水照空
方千里（宋代）

面面虚堂水照空。天然一朵玉芙蓉。千娇百媚语惺憁。
未散娇云轻亸鬓，欲融轻雪乍凝胸。石榴裙衩为谁红。
闻黄叔敏双陆因寄
郑会（宋代）

水晶帘动影傞傞，白玉棋盘金字窠。
赢得阿谁花十八，日长深院笑声多。
泊真州沙岸
袁说友（宋代）

终朝百尺掣风槎，半夜将星到白沙。休说元戎誇十乘，且随商橹傍村家。
己酉初夏，偕吴品三游破山寺，观传戒，品三步常尉韵索和，次韵奉答二首 其二
方仁渊（清代）

斗龙破山去，幻出一丛林。寺绕岚光碧，溪回殿影深。

松风凉客面，山月證禅心。今日只园会，人声乱梵音。
初晴，祭扫青草湖有感，归成四律以写哀衷 其四
林占梅（清代）

在地愿为连理枝，孜孜私语鬼神知。死而有识应留憾，病到无名倍可悲。

伤逝惠连留短句，悼亡潘岳费新词。数年别泪知多少，和墨频吟薤露诗。
扬州感旧
王岩叟（宋代）

隐隐芜城枕碧流，繁华曾是帝王州。一声水调满明月，十里春风半画楼。

白鸟不离图上去，江云长在鉴中游。废兴屈指千年事，何异行人寄传邮。
渡河
陈景高（清代）

谁作中流柱，空怀济世才。水从天上落，人自日边来。

万古喷寒雪，终朝起蛰雷。风波如此险，我去又重回。
再用观雪韵
蔡戡（宋代）

幽居穷僻傍邗沟，晚岁天寒雪意稠。高卧但知深闭户，纵观何敢共登楼。

寒惊远塞孤飞雁，重压清江独钓舟。遥想千官驰入贺，葱葱和气满皇州。
别吴翁范翁棐翁晋兄弟三首 其三
欧大任（明代）

丹山鸑鷟越公儿，孔李通家赠我诗。别后天涯定相忆，傥能江左寄璚枝。
湘中纪行十首。花石潭
刘长卿（唐代）

江枫日摇落，转爱寒潭静。水色淡如空，山光复相映。

人闲流更慢，鱼戏波难定。楚客往来多，偏知白鸥性。
鹿耳门即事 其二
陈梦林（清代）

东港由来各一天，兴朝覆载独无偏。地袤南北二千里，人乐耕渔四十年。

习染渐浇争靡丽，民风尚力杂机权。当时载笔空愁思，满目烟花正斗妍。
十八坊诗 和风
王十朋（宋代）

郡城深僻处，车马罕经过。中有人多少，人和风自和。
入馀杭县
高似孙（宋代）

明发遵西陆，驱车月流光。佳山迎车来，知是古馀杭。

危树露如雨，平野日未阳。支流滀清源，弱羽无高翔。

人家丛灌下，世载山水乡。扣门作午憩，白饭羞文鲂。

邂逅有足欢，离合非其常。主人不予鄙，予留亦徜徉。
次韵相之木犀六首 其二
周紫芝（宋代）

高树层阴作翠云，月华霜晕醒馀薰。人间韵少花俱俗，天上香来世未闻。
早秋
杨亿（宋代）

楚客悲秋至，庭柯一叶凋。
鹤天惊晓露，兰畹怯凉飚。
團扇流尘暗，单衣爽气饶。
江东菰米熟，归梦隔寒潮。
庆云八咏 其四 塔院香风
成鹫（清代）

风幡动处百花香，宝塔重重见瑞光。鼻观全空无入处，木樨花下笑人忙。
秋千怨
蔡羽（明代）

丹楯朱千傍花砌，青丝流苏两头系。
葡萄结束相思带，玉钗斜挽盘龙髻。
对对来寻花下绳，双双去作云间戏。
难销寂寂玉楼情，可惜青青芳草地。
玉楼易断肠，芳草令心乱。
空上秋千架，春愁未曾断。
月夜怀吴康侯
张家珍（明代）

江村绿酒对斜阳，潦倒絺衣坐石凉。古木藤萝悬海月，高原松柏动秋霜。

故人不见知何处，邻杵忽闻思渺茫。自掩南窗眠未稳，依稀一梦到池塘。
北堂 其二
黄公槐（宋代）

瞻彼北堂，在彼永水。白云之下，新丰之里。
岭外大雪故人多在南中元日作三偈奉寄莹中 其三
释德洪（宋代）

传闻岭外雪，压倒千年树。老儿拍手笑，有眼未曾睹。

故应润物材，一洗瘴江雾。寄语牧牛人，莫教头角露。
以坡公君如大江日千里我如此水千山底为韵作小诗十四首重送在伯盖深有感于斯句云 其十
赵蕃（宋代）

明经取青紫，此谚亦已鄙。至哉师初录，弃彼尝在此。
尝建茗二首 其一
曾几（宋代）

破除汤饼睡，倚赖建溪春。往日惟求旧，今朝遽食新。

不辞浓似粥，少待细于尘。宝胯无多子，留须我辈人。
题陈宗元立斋
曾丰（宋代）

人言礼起于太一，吾言礼止于皇机。
强名皇极体何如，卓然万象中间立。
流年鼎鼎三十余，古人有立君可无。
克己未追颜所复，过庭犹学鲤之趋。
五礼同归一中尔，何当中立而不倚。
膰肉无来孔子行，皮冠不设虞人止。
区区行止未足轻，扩充更可轻死生。
黄垆在前始易箦，白刃垂下犹结缨。
一有所立百无抗，砥柱中当拍天浪。
千古不磨立斋名，泰山北斗在头上。
无奈何 其一
徐积（宋代）

我曹意者非忘物，自是为仙无奈何。海水玩来如股掌，人心难处甚风波。
澹津园看梅
林泳（宋代）

三嗅清香水月边，冷然着我玉虚天。
何须白雪黄芽诀，只服梅花也解仙。
家敬叔至值雨
罗锜（明代）

不共佳游亦有时，掀髯一见若新知。清斋只剪园中甲，凉荫如添户外枝。

冒雨正思巾折角，避人非为酒攒眉。相留直待收残霭，出听流声满涧陂。
汾亭操
薛季宣（宋代）

我思周道兮，适彼镐京。遵逵孔直兮，踖踖其行。驱车潼华兮，草■罥余。

轴限河渭兮，济无津梁。日衔山兮天欲夜，愁云结兮不成雨。

我心恻兮思故乡，汾亭寂兮汾之阳。陶唐氏之遗风湣兮其若亡，眷吾徒兮狷或狂。

振还辕兮去京邑，泪涂泥兮道犹涩。汾亭上兮有六世之遗书，野有田兮汾有鱼，宵续经兮昼狎佃渔。

辟阙里兮薙莱芜，倡弦诵兮开群儒。神交周孔兮独乐有馀，神交周孔兮独乐有馀。
寄晏上俞士平提学陆良贵秦文仲二教授
王逢（元代）

朱绂青袍映后先，迩来愁过买臣年。
垆头相醵囊须罄，地下谁臣剑莫悬。
淮浪白滔回鲁日，塞氛黄隔姓刘天。
贱名忝在齐民版，为报新芜傍泖田。
旬虑十七韵呈同舍
司马光（宋代）

府官无旬休，虑问乃游息。
诏书禁从诣，不舍始朝食。
缓带对藜羹，下箸免促迫。
门前吏卒散，却扫谢来客。
北轩有藤床，今晨始拂拭。
蓬发乱宜梳，霜髭间可摘。
开囊晒药物，发笥出书册。
菊畦亲灌浸，茶器自涓涤。
於时孟秋末，天晴色绀碧。
林叶虽未零，风声已淅沥。
神明还九藏，清气袭百脉。
征夫解甲胄，疲马脱羁鞫。
蜚鸟开樊笼，跳鱼出鼎鬲。
形骸尽我有，不复为物役。
中非久安逸，幸得少顷适。
讼庭止敲扑，咫尺异喧寂。
明朝不能然，危盼愁月夕。
感怀
王冕（元代）

松柏引藤萝，反被藤萝绕。
刬草养禾苗，禾苗不如草。
物情有更养，世事何足道？君子小人交，岂能长永好？云游本无定，潦水空浩渺。
消涸固有时，畴能见机早。
春风泛红绿，造化太奇巧。
昨朝杨柳花，今日浮萍草。
学佛不成佛，求仙岂能仙？人生因有贪，所以不自然。
秦皇既已矣，梁武亦可怜。
何如饭牛翁，万事付无言。
遥夜
陆游（宋代）

遥夜凛高秋，萧条念褐裘。
烟江新雁下，竹坞暗萤流。
旧友嗟谁在，初心恐不酬。
一尊桑落酒，聊得洗吾愁。
送李山人还
皇甫冉（唐代）

从来无检束，只欲老烟霞。鸡犬声相应，深山有几家。
玉屏山寺
马祜（清代）

谷口时来往，松风一径深。浓春树皆绿，亭午寺犹阴。

山色清入骨，溪声静客心。偶然逢石坐，无语独披襟。
古意二十韵
刘克庄（宋代）

自从混沌死，万象困穿凿。
淳风谁挽还，古意日漓薄。
余幼胆轮谁，泛滥通流略。
短篇堪掣鲸，片文可驱鳄。
吾尝观窍妙，渠敢讥杂驳。
北未陟崧岱，南仅览衡霍。
菊坡评三隽，竹隐表一鹗。
虽为世流传，未经圣删削。
晚岁历九州，导从惟一鹤。
飘然乘刚风，腾而上寥廓。
金色大千界。水涡几万落。
荒哉叹陵阙，蕞尔辽城郭。
遂窥子宗庙，尽见佛楼阁。
叫开阊阖云，耳闻钧天乐。
吾持此安归，喜极还惊愕。
恍疑缘崖坠，又恐行路错。
诗魔暂辞去，来如隔日疟。
易展垂天翼，难踏实地脚。
万病皆有方，惟狂不可药。
拙吟示儿曹，聊记武公谑。
梁明堂登歌 歌黄帝辞
沈约（南北朝）

郁彼中坛。
含灵阐化。
回环气象。
轮无辍驾。
布德焉在。
四序将收。
音宫数五。
饭稷骖駵。
宅屏居中。
旁临外宇。
升为帝尊。
降为神主。
龙州与韩将军夜会
项斯（唐代）

庭绿草纤纤，边州白露沾。别歌缘剑起，客泪是愁添。

见月鹊啼树，避风云满帘。将军尽尊酒，楼上赋星占。
柳梢青·晓星明灭
佚名（宋代）

晓星明灭。白露点、秋风落叶。故址颓垣，荒烟衰草，前朝宫阙。
长安道上行客，依旧名深利切。改变容颜，销磨古今，垅头残月。
中秋对月（三首。丁未）
易恒（明代）

冰壶出水净无波，不著漂漂一苇过。
鼓角声沈知夜寂，梧桐叶尽觉秋多。
年侵容鬓烦霜雪，凉到衣裳惜芰荷。
只恐桂花零落尽，空留清影自婆娑。
纵笔
陆游（宋代）

破囷供饭足，陋屋著身宽。
小蹇勤刍秣，时时一跨鞍。
晚眺
胡仲弓（宋代）

数点寒鸦过别村，晚来秋色眼中分。
木从阙处留残照，山欲昏时杂乱云。
两岸草深虫语话，一汀沙白鸟耕耘。
林间僧舍知何处，回首钟声远近闻。
颂古四十五首 其十九
释慧远（宋代）

不是风幡动，亦非仁者心。自从胡乱后，淈𣸩到而今。
陈宗圣县丞往登州问
孔平仲（宋代）

北望登州匹马驰，驼裘孤扇任风吹。才闻使者方相委，事属公家不敢辞。

聚落萧条宿山县，波涛浩荡瞰天池。烦君一上蓬莱阁，归说扶桑日出时。
赠山屋相士
方逢振（宋代）

圆颅方趾具仁端，性体曲来只一般。
若见里头腔子黑，相书已作死人看。
和内阁李学士赏花诗 其四
倪谦（明代）

少年曾探杏园芳，今见名花忆往常。綵襭蒸霞浓有态，玉杯擎露淡无妆。

华筵欢赏倾醽醁，佳句赓吟写硬黄。气运隆昌吾道泰，静观物理谩传觞。
夜卧闻邻家酒声呈季迪
徐贲（元代）

雨响槽床滴夜长，重门虽闭四邻香。
近来不是忘醒酒，也学东家吏部郎。
柳梢青
朱敦儒（宋代）

梅蒸乍热。无处散策，芳菲初歇。席展凉莞，帐垂黄草，天然奇绝。

披襟永昼清风，更荐枕、良宵皓月。一梦游仙，软云推倒，广寒宫阙。
力疾赴官比部奉别家叔父
施闰章（清代）

抱疴甘伏枕，语别即沾巾。风雨残春路，关河独去人。

无才安宦拙，宁俭补家贫。禄养嗟无及，吞声忆二亲。
二老寄朱广微 其二
徐积（宋代）

寄声切问朱监利，对面勤询刘贵池。或见广东程使者，为言收得寄来诗。
风幡竞辨
释重顯（宋代）

不是幡兮不是风，衲僧于此作流通。
渡河用筏寻常事，南山烧炭北山红。
云山万里图
周密（宋代）

山无重数水无边，浩浩春风万里天。老矣少文空有志，披图闲续卧游编。
稚川手植梅枯久矣，拟就故处补植之 其一
丘逢甲（清代）

仙根重植葛仙梅，花向仙山依旧开。谁与鲍姑寄芳讯？满天香雪鹤归来。
送贡士颜子中
梁寅（元代）

北庭贵胄多才华，历历科名映前后。吾观子中何俊拔，龙驹凤雏世稀有。

春秋三传在胸臆，煜煜文光动星斗。纵横健笔刀槊利，白昼翕忽风雷吼。

高名前岁上春官，同侪先登颜愈厚。今日再贡尤神奇，词场驰骋誇捷手。

严徐可备顾问列，卓鲁能知风化首。君才内外无不宜，汉廷几人出君右。

野夫有志徒激烈，年踰四十栖垄亩。丈夫勋名山岳重，常愿贤豪慎操守。

江头送君朔风急，鸿飞翩翩沙石走。白头喜托青云交，他日幽思在林薮。
秦对岩宫谕七十 其三
陆楣（清代）

匝月笙歌宴未移，脩脩书剑自天涯。品题易作连城贵，剪拂宁忘伏枥思。

中允最怜投分久，舍人应念报恩迟。只余木食严栖客，愿自商山更采芝。
江城子·醉来长袖舞鸡鸣
元好问（金朝）

醉来长袖舞鸡鸣，短歌行，壮心惊。西北神州，依旧一新亭。三十六峰长剑在，星斗气，郁峥嵘。
古来豪侠数幽并，鬓星星，竟何成！他日封侯，编简为谁青？一掬钓鱼坛上泪，风浩浩，雨冥冥。
颂古二十八首
释道川（宋代）

戴角擎头笑一场，父子家和丑外扬。
知有底人何处去，春来依旧百花香。
雪中登楼望湖上和士亨作 其一
刘邦彦（明代）

寒封林树玉槎芽，银海摇光眩欲花。清晓蹇驴湖上去，寻梅迷却路三叉。
秋蕊香·池苑清阴欲就
晏几道（宋代）

池苑清阴欲就。还傍送春时候。眼中人去难欢偶。谁共一杯芳酒。
朱阑碧砌皆如旧。记携手。有情不管别离久。情在相逢终有。
三高僧诗
释契嵩（宋代）

标师之高摩云霄，在德岂在于泬寥。一庵岭底寄幽独，抗迹萧然不入俗。

有时虚陟层崖眺，不闻其语闻清啸。当时陆羽事幽讨，曾入青云预闻道。

取雨救旱驱神龙，此与人间事岂同。冥机感异心之苗，此公所以称道标。
匹马
刘克庄（宋代）

匹马曾经小店炊，一株玉雪映疏篱。
无言谁识含情处，有韵全看背面时。
乍见心方惊绝艳，重来人已折繁枝。
断烟残照山村路，消得刘郎一首诗。
橄榄
欧阳修（宋代）

五行居四时，维火盛南讹。
炎焦陵木气，橄榄得之多。
酸苦不相入，初争久方和。
霜包入中州，万里来江波。
幸登君子席，得与众果罗。
中州众果佳，珠圆玉光瑳。
媿兹微陋质，以远不见诃。
饧饴儿女甜，遗味久则那。
良药不甘口，厥功见沉痾
忠言初厌之，事至悔若何。
世已无采诗，诗成为君哦。
邬汝翼杨思说沈才叔杨仲坚邀泛湖入净慈寺转登栖霞岭泊柳洲而返
欧大任（明代）

兴来载酒上湖舲，蹑蹬逶迤望杳冥。千岁苾刍开上竺，诸天龙象隐南屏。

烟波花港寒仍泛，灯火松门夜不扃。宾客醉归兰桨急，沙头飞过数鵁鶄。
遣意
赵汝燧（宋代）

要静静不得，风吹竹打檐。栏摧呼匠葺，碑脱遣儿黏。

夜短睡常欠，天阴病转添。扶衰归密室，更下面前帘。
朱叔祥虹山园三首 其一
韩上桂（明代）

城市嚣尘甚，君家自一村。牵萝护墙瓦，倚筱补柴门。

岩密含云宿，林深杂鸟喧。灌园陈仲子，口吃不能言。
送智光之南值雨
善生（唐代）

结束衣囊了，炎州定去游。草堂方惜别，山雨为相留。

又得一宵话，免生千里愁。莫辞重卜日，后会必经秋。
初秋夜坐应诏
杨师道（唐代）

玉琯凉初应，金壶夜渐阑。沧池流稍洁，仙掌露方漙.

雁声风处断，树影月中寒。爽气长空净，高吟觉思宽。
次亭字韵诗呈秀野丈兼简王宰三首 其二
朱熹（宋代）

吏散庭空昼掩扃，行春只到柳边亭。唱酬共喜摛鸿藻，来往何劳笑白丁。

一笑歌呼从自醉，几年燠暍为谁醒。定知细札褒扬后，名入麟台汗简青。
和子瞻学士游祖塔院
释来复（宋代）

金沙泉涌雪涛香，洒作醍醐大地凉。
倒侵九天河影白，遥通百谷海声长。
僧来汲月归灵石，人到寻源宿上方。
欲著茶经校奇品，山瓢留待羽仙尝。
送成都卒黎德升赴召崔侍郎荐士召者五人三首
程公许（宋代）

忆侍西征幕，丛谈夜达晨。
别来青鬓换，喜见此泥新。
宸极拱朝帻，晓星看蜀珍。
一朝楼五凤，积愤洗峨岷。
陪武平游雅上人房卞峰亭
梅尧臣（宋代）

晚爱池上清，群峰对檐隙。
常恐云气生，坐令苍翠隔。
复绕曲塘阴，映实孤花拆。
谁知禅者居，来伴使君适。
题画
徐庸（明代）

山茶水仙春满堂，梅花如雪凝清香。沉深院落绣帘捲，日色淡清明青阳。

名门儿女爱物色，两两嬉戏阶庭傍。画屏六曲暖生色，蹙金小帽斑衣裳。

雄雌锦鸡成一双，三五引雏雏作行。相呼啄食最有义，警戒千古传诗章。

斯图本出汉臣笔，意匠妙绝无比方。清河主人旧收得，转赠史君期宝藏。

我思作画如作诗，兴到便能追汉唐。清品神品著变化，明珠岂能生夜光。

史君年壮未有子，喻物可以知弄璋。燕山窦氏昔载清，五枝丹桂同芬芳。
原蝗
王令（宋代）

蝗生於野谁所为，秋一母死遗百儿。
埋藏地下不腐烂，疑有鬼党相收持。
寒禽冬饥啄地食，拾掇谷种无余遗。
吻惟掠卵不加破，意似留与人为饥。
去年冬温腊雪少，土脉不冻无冰凘。
春气蒸炊出地面，戢戢密若在釜糜。
老农顽愚不识事，小不扑灭大莫追。
遂令相聚成气势，来若大水无垠涯。
蓬蒿满眼幸无用，尔纵嚼尽谁尔讥。
而何存留不咀嚼，反向禾黍加伤夷。
鸱鸦啄衔各取饱，充实肠腹如撑支。
儿童跳跃仰面笑，却爱甚密嫌疏稀。
吾思万物造作始，一一尽可天理推。
四其行蹄翼不假，上既载角齿乃亏。
夫何此独出群类，既使跃跳仍令飞。
麒麟千载或一见，仁足不忍踏草萎。
凤凰偶出即为瑞，亦曰竹食梧桐栖。
彼何甚少此何众，况又口腹害不訾。
遂令思虑不可及，万目仰面号天私。
天公被诬莫自辨，惨惨白日阴无辉。
而余昏狂不自度，欲尽物理穷毫丝。
要袪众惑运独见，中夜力为穷研思。
始知在人不在天，譬之蚤虱生裳衣。
扪搜剔拨要归尽，是岂人者尚好之。
然而身尚不绝种，岂复垢旧招致斯。
鱼朽生虫肉腐蠹，理有常尔无何疑。
谁为忧国太息者，应喜我有原蝗诗。
安吉道中
释绍嵩（宋代）

六尺枯藤了此生，青春作伴日同行。
墙头花吐旧枝出，原上人同落照耕。
芳草似袍连径合，乱山如画带溪平。
杜鹃知我归心急，啼了千声更万声。
雨中花慢
蔡伸（宋代）

寓目伤怀，逢欢感旧，年来事事疏慵。叹身心业重，赋得情浓。况是离多会少，难忘雨迹云踪。断无锦字，双鳞杳杳，新雁雍雍。

良宵孤枕，人远天涯，除非梦里相逢。相逢处，愁红敛黛，还又匆匆。回首绿窗朱户，可怜明月清风。断肠风月，关河有尽，此恨无穷。
送苗七求职
项斯（唐代）

相逢未得三回笑，风送离情入剪刀。客路最能销日月，

梦魂空自畏波涛。独眠秋夜琴声急，未拜军城剑色高。

去去缘多山与海，鹤身宁肯为飞劳。
和
王庭圭（宋代）

酒酣坐待东方高，臂鹰走逐城南豪。弯弓射杀白额虎，醉骑归马雪花毛。

日暮黄云动天色，易水迷魂招不得。莫学并州游侠儿，徒费黄金饰鞯勒。
赠旌德吕明府
黄滔（唐代）

渥洼步数太阿姿，争遣王侯不奉知。花作城池入官处，

锦随刀尺少年时。两衙断狱兼留客，三考论功合树碑。

须信隔帘看刺史，锦章朱绂已葳蕤。
湖南见真师
戴复古（宋代）

致身虽自文章选，经世尤高政事科。
以若所为即伊吕，使其不遇亦丘轲。
长沙地窄儒衣阔，明月池干春水多。
天以一贤私一路，其如四海九州何。
冬日
方干（唐代）

烧火掩关坐，穷居客访稀。冻云愁暮色，寒日淡斜晖。

穿牖竹风满，绕庭云叶飞。已嗟周一岁，羁寓尚何依。
台湾纪巡诗 其二十九
夏之芳（清代）

龟蛇对峙锁孤城，形势空传统领营。不筑埤头筑海口，为怜安土重纷更。
寄题胡叔轸香山楼诗
徐鹿卿（宋代）

笑问香山似旧邪，风流宛是更词华。由江距洛路千驿，以宋继唐诗一家。

今日重檐窥斗柄，向来遗趾面湖沙。莫忘先世规恢策，赢取芳名并冠霞。
寅陂行
王庭圭（宋代）

安成城头乌夜宿，啼乌未起鸡登木。倾村入城来送君，马首摩登袂相属。

但有庞首不识名，何物老翁出山谷。老翁持酒前致词，家住西村大江曲。

大江两岸皆腴田，古有寅陂置官属。自从陂废田亦荒，官中无人开旧渎。

公沿故道堰横流，陂傍粳稻年年熟。今年虽旱翁不忧，田头已打新舂谷。

谁云此陂会当复，老父曾闻两黄鹄。嗟哉如君不负丞，躬行阡陌劝农耕。

监司项背只相望，风谣满路胡不听。胡不听，寅陂行，为扣天阍叫一声。
闻阿字诸子改从海舶还
释函可（明代）

草鞋脱却任乾坤，日淡云黄海气昏。纵遇神仙休眷恋，乘风直向虎头门。
赠宁道士
黄瑜（明代）

刚风起鹏溟，梦结紫霞赏。白日生羽翰，玄珠失象罔。

长离与矞皇，招我流铃响。耸身登郁罗，翛然蹑虚朗。

玉娥拂我衣，谓我税尘鞅。何年同尔游，逍遥披鹤氅。
送清坚老人宰辰阳四首 其四
王质（宋代）

穴出丹砂粒，川呈晕角辉。向来曾画诺，此去稍斜飞。

若不吟红药，还应对紫薇。太公虽白发，西伯要同归。
访李生郊居
宋庠（宋代）

林下一逢迎，幽人此养生。
歌嬉入尧壤，种树漏秦坑。
岁晏农囷实，宾欢野馔盈。
松黄浮晚酒，薇叶芼晨羹。
霜树榴房绽，阳畦药甲荣。
归轩且莫驾，孤月在山楹。
折杨柳
文同（宋代）

垂杨百尺临池水，风定烟浓盘不起。
欲折长条寄远行，想到君边已憔悴。
咏伯时画冯奉世所获大宛象龙图
黄庭坚（宋代）

上党良家子，挽强如屈肘。
三十学春秋，岂为莎车首。
谁言冯光禄，不如甘延寿。
虽无千户封，乃得六龙友。
渔家傲·别恨长长欢计短
欧阳修（宋代）

别恨长长欢计短。疏锺促漏真堪怨。此会此情都未半。星初转。鸾琴凤乐匆匆卷。河鼓无言西北盼。香蛾有恨东南远。脉脉横波珠泪满。归心乱。离肠便逐星桥断。
送关康子将还青阳治旧田
周紫芝（宋代）

关郎人物妙人间，莫作云长一样看。不到青云知有命，频遭白眼坐无官。

纫兰秋浦应须尔，索米长安政恐难。我欲买田犹未可，但令归梦逐征鞍。
上谹父郎中二首
王洋（宋代）

湘江又见承明客，青嶂谁刊岳麓诗。
双旆到时鸿雁少，洞庭春水照旌旗。
范仲芑范惠诗次韵为报
晁公溯（宋代）

吾皇之居玄都秘，龙为徼巡虎守卫。
太颠闳夭尽奔走，窦婴灌夫敢睥睨。
今年已徵虞公入，圣代岂有舜门闭。
黄君近在承明庭，著作磊落垂一世。
关子真宜校天禄，文采不减特进丽。
刘郎闻亦对宣室，上陈三宗下七制。
子当继往螭头立。我但愿若龟尾曳。
坐看指日清中原，同与老农歌乐岁。
予同彦老自四明之永嘉中道留宿岳林会法照海印二禅伯夜话投晓登车乃行留题于寺三首 其一
卢襄（宋代）

病骨倦鞍马，禅居忻少留。暮云山尽路，孤磬月明楼。

林静钩辀晓，风香罢亚秋。重来坐磐石，相对话归休。
代旧将
贾岛（唐代）

旧事说如梦，谁当信老夫。战场几处在，部曲一人无。

落日收病马，晴天晒阵图。犹希圣朝用，自镊白髭须。
失调名
佚名（宋代）

叠假山、得保义。幞头上、带著百般村气。做模样、偏得人憎，又识甚条例。今日伏惟安置。官诰又来索气。不如更叠个盆山，卖八文十二。
寓居全吴江上 其一
姚申之（宋代）

夜来得酒气增华，兴入丹梯月姊家。两首新诗一篇赋，今年不负木犀花。
偕周君经甫登爱山台感赋 其二
许传霈（清代）

树木犹树人，爱山如爱士。趋庭闻斯言，三十年于是。

沧海变桑田，人物杂悲喜。相持一尊酒，远慰风尘子。

游子独停杯，四顾情难已。巍巍苍卞峰，渺渺太湖水。

仿佛神兮来，不期俱集此。举目谁与言，满林芳桃李。
咏荆轲
陶渊明（魏晋）

燕丹善养士，志在报强嬴。
招集百夫良，岁暮得荆卿。
君子死知己，提剑出燕京；
素骥鸣广陌，慷慨送我行。
雄发指危冠，猛气冲长缨。
饮饯易水上，四座列群英。
渐离击悲筑，宋意唱高声。
萧萧哀风逝，淡淡寒波生。
商音更流涕，羽奏壮士惊。
心知去不归，且有后世名。
登车何时顾，飞盖入秦庭。
凌厉越万里，逶迤过千城。
图穷事自至，豪主正怔营。
惜哉剑术疏，奇功遂不成。
其人虽已没，千载有馀情。
过三塔寺 其二
张孝祥（宋代）

层峦叠嶂几重重，万顷烟波浩渺中。钓艇未归饶夕照，耳边芦苇战寒风。
夜坐
张绍文（宋代）

金鸭香残酒半醒，夜深寒月过西棂。
可怜心事无人识，诗眼与灯相对青。
三赠月蓬道人
刘克庄（宋代）

病翁已卸鞍驮矣，道人强欲羁馽之。
赚汝一双穷相眼，饶吾九十老头皮。
此蓬此月属谁哉，送汝挑包谒恕斋。
说与同名同号者，龙图亲为判凭来。
孟冬
刘攽（宋代）

十月江南暑，居人尚葛衣。秋花看不绝，沙鸟听忘归。

气郁愁成瘴，霜轻叹失威。异方羁旅思，岁事每多违。
寄李简夫宫使五首
苏泂（宋代）

归来手接一封书，累幅春冰字字珠。
便欲篮舆从此去，好风吹过烛溪湖。
卜算子 为人赋荷花
辛弃疾（宋代）

红粉靓梳妆，翠盖低风雨。占断人间六月凉，期月鸳鸯浦。根底人丝长，花里莲心苦。只为风流有许愁，更衬佳人步。
丰都驿呈任子厚诗二首 其一
李流谦（宋代）

三家笑荒陋，十日寄萧条。破户无人掩，寒炉折竹烧。

青灯不废卷，白酒未空瓢。伴我能于此，他年定久要。
望九华山
卢嗣立（唐代）

九华深翠落轩楹，迥眺澄江气象明。不遇阴霾孤岫隐，

正当寒日众峰呈。坐观风雪销烦思，惜别烟岚驻晓行。

得路归山期早诀，夜来潜已告精诚。
己丑正月二日入山中题岩石二首 其二
徐瑞（宋代）

我访桃源人，桃源在何处。世上无桃源，何必移家去。
效玉台体
梁霭（清代）

春水绿摇天，春禽破暝烟。吟成花绮思，梦对镜台圆。

钗背香犹腻，琴心远莫传。浣衣愁粉脱，扫径惜红嫣。

小极不辞醉，幽居得自怜。韶华终共保，纨扇忍秋捐。
偈颂一百二十三首
释祖钦（宋代）

丁一卓二，见三下三。
和盘掇转，地覆天翻。
督耕
黄居石（明代）

不耕受其饥，食力宜耒耜。春有事西畴，入夏共耘耔。

所望在秋成，终岁勤如此。上以输征贼，下以宁妇子。

埋名畎亩间，河清或能俟。东邻华盖新，已闻书怪字。

北里紫骝骄，昨报沙场死。荣枯易朝昏，何如荷锄子。

堪笑南阳人，一出终多事。
悼亡
毛直方（宋代）

客中自有未招魂，剪纸空教夜祭门。
万一相逢今夜梦，恨多应是两忘言。
次韵周次公五日
韩淲（宋代）

溪头拍浪鼓喧天，惊动山翁一觉眠。且喜和番征战息，儿郎赢得斗龙船。